Genova - Domenega dòppo domenega, in combinâ l’attualitæ a-a coltua, femmo röso à quarche aspeto da lengua da Liguria: da seu stöia, da seu lettiatua, da seu condiçion a-a giornâ d’ancheu, de coioxitæ de linguistica. Oua un libbro, ch’o sciortià co-o giornale sta settemaña che vëgne, o mette assemme tutti sti argomenti e tanti atri int’un volumme che o no peu mancâ, comme o diva o de Franchi, inte case di “vëi e boin zeneixi”. E perché no, inte atre ascì.
A stöia da lengua, da lettiatua, o tiatro e a muxuca; a grammatica e e poule da vitta cotidiaña; o folklore e e tradiçioin: o propòxito o l’è quello de exibî inte pöche pagine tutto quello che gh’è da savei in sciô zeneise, tegnindo conto ascì de atre varietæ liguri. Perché, sciben che a l’è vea (ma a l’è pöi coscì vea?) che in ligure se parla delongo de meno, a lengua a l’arresta pe unna comunitæ un aspeto de coltua ch’o va a-o de là de l’uso de comunicaçion che se ne fa a-a giornâ d’ancheu: inte quella lengua tanti primma de niatri an pensou e scrito, vosciuo ben e viægiou, con lasciâ memöia d’unna mainea unica de vedde a vitta e o mondo. E pe fâ in mòddo che a no vëgne ascordâ o l’è importante no solo che quella lengua a se parle, ma ascì che se dagghe a mente a-a mäveggia ch’a ghe va insemme.
Chi o l’è coioso (unna qualitæ neçessäia pe reconosce a mäveggia quande s’â trovemmo davanti) o trovià inte sto libbro unna minea de notiçie e de suggestioin: da-i testi i ciù antighi, portæ inta grafia moderna pe rendili ciù de bon leze, à tutte e töe di verbi; da-o tiatro baròcco a-a muxica raggae in zeneise. Sensa ascordâse di canti, de conte, di zeughi di figgeu e de tutte e cöse de unna tradiçion antiga ch’a vive ancon. Pe quelli che dapeu gh’è cao imprende à scrive a lengua che an delongo parlou, ò a-o manco levâse i dubbi in sce comme scrivemmo i articoli de Parlo Ciæo, a gh’è unna seçion apòsta: a l’è o fruto do giamin do gruppo de travaggio promòsso da-o Secolo, duou çinque meixi, che o l’à fissou unna vòtta pe tutte a grafia do zeneise. Donca pe tornâ a-o De Franchi: stæme allegri e lezzei!
lij_Latn lij_Latn lij_Latn